Малдини је осам пута током своје каријере играо у финалима Лиге шампиона. Више од њега је у финалима европских купова наступао једино Франциско Хенто, који има и један наступ у финалу Купа победника купова, што чини укупно девет наступа у финалима свих европских купова. Са Миланом је Паоло Малдини укупно пет пута подизао пехар намењен освајачу Лиге шампиона, а последњи пут након победе над Ливерпулом (2-1) у финалу Лиге шампиона 2007. Пре овог финала је у једном интервјуу изјавио да му је претходно финале које је Милан играо 2005. најгори тренутак у каријери. Милан је тада такође против Ливерпула испустио предност од 3-0, и поражен је након извођења једанаестераца. У том чувеном финалу, Малдини је постао стрелац најбржег гола у историји финала Лиге шампиона. Он је тада савладао Јиржија Дудека у 51. секунди чиме је уједно постао и најстарији стрелац у финалима овог такмичења.